als_Latn dik_Latn sag_Latn
Superliga Shqiptare/ Zyrtare, Tirana-Partizani luhet të premtenKryesore, Sport Wednesday, March 11th, 2015
Jurges Veizaj
Pas shumë aludimesh, zërash, anulimesh, ka ardhur edhe vendimi përfundimtar për sfidën historike të kryeqytetit
Tirana-Partizani do të shtyhet përsëri, por me vetëm një ditë. Derbi i madh i kryeqytetit nuk do të zhvillohet të enjten në orën 19:00, sipas skaletës fillestare, por të premten në po të njëjtën. Shkak sigurisht është bërë mitingu i programuar për të enjten në mëngjes nga PD-ja. Tashmë është konfirmuar zyrtarisht se kjo supersfidë është zhvendosur me 24 orë. Një kalvar i gjatë i nisur përpara 10 ditëve, ku fillimisht ishte tapeti i “Qemal Stafës” që e dërgoi këtë ndeshje në stadiumin e Peqinit, por më pas klubet ranë dakord që kjo përballje duhej luajtur vetëm në kryeqytet dhe në këtë mënyrë u fiksua data 12 mars, duke i lënë kohë të mjaftueshme tapetit të ri të stadiumit tonë kombëtar të bëhej gati, dhe ku dukej se gjithçka ishte në vijën e startit, mitingu i opozitës e bllokon edhe një herë këtë eveniment madhështor të futbollit tonë. Policia e kryeqytetit nuk mori përsipër të garantonte sigurinë e tifozëve në stadium, në të njëjtën ditë me mitingun në fjalë, kështu që zgjidhja e vetme dhe shpresojmë edhe e fundit mbeti kalimi i superderbit një ditë më pas. Ndoshta ky spostim nuk do të ketë pasojë të veçanta, në fund të fundit bëhet fjalë vetëm për 24 orë, por tek lojtarët ndryshimet e vazhdueshme në axhendë mund të kenë jo pak ndikim, sidomos nga ana psikologjike. Gjithsesi, tashmë duket se të premten në mbrëmje do ta shijojmë në maksimum këtë përballje mes dy klubeve legjendare të futbollit tonë, gjithmonë nëse stadium, politika apo ndonjë faktor tjetër do ta lejojë. Lajmi për shtyrjen u konfirmua dje nga burime pranë FSHF-së dhe palët ishin në negociata për të gjetur një zgjidhje për zhvillimin normal të sfidës. Një zgjidhje që u hodh ishte angazhimi i një policie private, e cila në këtë rast do të ishte në ngarkesë të palës organizuese, Tiranës. Ndeshja që ishte programuar për t’u luajtur në datë 28 shkurt në orën 19:00 ka futur në kaos tifozë e drejtues klubesh. Fillimisht u mësua se nuk mund të luhej sipas programit fillestar për shkak se ende nuk është gati terreni i “Qemal Stafës”, më pas të dyja klubet ranë dakord që derbi i javës së 24-t të luhej në 12 mars, duke marrë edhe bekimin e FSHF-së, por më pas Partizani bëri prapakthehu, duke kërkuar që takimi të luhet në datën që ishte përcaktuar, pra të premten, ndryshim kursi në 180 gradë që ka irrituar klubin e Tiranës, që insistoi që takimi të luhej vetëm në kryeqytet. Një sfidë e cila ka një histori të madhe dhe një rivalitet i cili është i rritur ndër vite për të ardhur deri në ditët e sotme. Ishte viti 1947, ai që fiksoi edhe “ditëlindjen” e derbit më të madh shqiptar, atij mes Partizanit dhe Tiranës, që më pas do të bënte historinë e futbollit tonë, duke dhuruar emocione të mëdha për breza të tëra. Vetëm një vit pas krijimit të klubit Partizani (1946), në mars të 1947 vjen edhe u luajt edhe derbi i parë me bardheblutë, që u fitua nga të kuqtë 4-2. Që nga ajo kohë e deri më sot janë zhvilluar në total në rreth 62 vite plot 136 ndeshje mes tyre, ku shifrat flasin në favor të Partizanit. Dominimi i Partizanit, por edhe i Dinamos në kohën e diktaturës, ishte i dukshëm, dhe pavarësisht tentative të vazhdueshme të bardhebluve në vitet 60 dhe në vitet 80, statistikat në këtë periudhë flasin për një dominim të dukshëm të Partizanit në përballjet direkte me Tiranën. Bardheblutë kanë dominuar ndjeshëm, pas viteve ‘90, ku kanë rikuperuar një pjesë të mirë të diferencës në përballjet me rivalin historik. Në gusht të 1947-s shënohet edhe fitorja më e thellë e Partizanit ndaj Tiranës, me shifrat 8-0, statistikë që mbeti e pathyeshme për dekada me radhë. Më 22 shtator të vitin 1985, Tirana e një brezi të artë futbollistësh shënoi fitoren më të thellë ndaj Partizanit, me rezultatin 7-3, takim që ka mbetur në kujtesën e tifozëve të shumtë bardheblu.
Uellbek: I vështirë rikthimi në “Old Trafford”
Sulmuesi i Arsenalit, Deni Uellbek, e pranoi se rikthimi në “Old Trafford” ishte një moment i vështirë për të, pasi ai shënoi golin e fitores për “topçinjtë”. Goli i tij në këtë stadium i siguroi gjysmëfinalen e FA Cup skuadrës së Arsenalit, duke eliminuar pikërisht ish-skuadrën, Mançester Junajtid. “Ishte pritje shumë e mirë. Ishte e vështirë për mua, por u mundova të jem i respektueshëm”, – deklaroi Uellbek për faqen zyrtare të Arsenalit. 24-vjeçari nuk hezitoi që të festonte pas golit, por thotë se ishte i lumtur që ndihmoi në kualifikimin e skuadrës në gjysmëfinale. “Kishte të bënte me faktin e të qenit profesional, që duhet ta mbaja fokusin dhe motivimin tim. Thjesht jam shumë i lumtur që vazhduam tutje”, – përfundoi Uellbek.
Kurtua: Çelsi nuk do të qëndrojë në mbrojtje
Tibo Kurtua është shprehur se Çelsi nuk duhet të ketë shumë besim te rezultati i ndeshjes së parë, kur të presë Paris Sent-Zhermenin në “Stamford Bridge” për sfidën e kthimit të Ligës së Kampioneve. “Blutë” e Londrës barazuan me rezultat 1-1 në ndeshjen e parë të zhvilluar tre javë më parë në “Parc Des Princes”, por sipas portierit belg goli i shënuar në fushën kundërshtare nuk e favorizon shumë Çelsin dhe në Angli skuadra e Murinjos duhet të sulmojë nëse dëshiron kualifikimin në raundin tjetër. “Ne kemi shumë besim se do të kualifikohemi por jemi të vetëdijshëm që na pret një ndeshje shumë e vështirë. Parisi do të vijë këtu për të shënuar dhe kjo do të jetë një sfidë shumë luftarake. Ne shpresojmë që përpara fansave tanë të arrimë një fitore që do të na kualifikonte në çerekfinalet e Champions-it. Taktika jonë në këtë përballje do të jetë e ndryshme nga ajo e ndeshjes së parë. Të jeni të sigurt që Çelsi nuk do të qëndrojë i mbyllur në mbrojtje siç bëri në Francë. Ne do të sulmojmë pasi jemi të vetëdijshëm se ata kanë në ekip sulmues të klasit botëror që mund të ndryshojnë fatet një takimi në një çast të vetëm”, – ka thënë belgu.
Martino: Mesi, në formën e tij më të mirë
Trajneri i Argjentinës, Gerardo Martino, konsideron se Lionel Mesi e ka kthyer formën e tij më të mirë që e pati gjatë viteve 2009-2012, kur edhe u shpall katër herë radhazi lojtari më i mirë në botë. Dy sezonet e kaluara nuk ishin aq të mira për 27-vjeçarin, i cili u la nën hije nga Kristiano Ronaldo, mirëpo që nga fillimi i vitit 2015, ai është treguar mahnitës duke shënuar 15 gola në 10 paraqitje në La Liga. “Fillimi i vitit 2015 ka qenë i pabesueshëm për Mesin. Efikasiteti i tij para portës dhe numri i golave që ka shënuar, nuk mund të arrihen. Ai është kthyer sërish në formën e tij më të mirë”, – ka theksuar Martino.
als_Latn lus_Latn als_Latn als_Latn als_Latn als_Latn als_Latn als_Latn als_Latn als_Latn